Keywords

Summary



Keywords

1. Întrebări preliminare – Competența Curții – Limite – Întrebare lipsită în mod evident de pertinență

(art. 267 TFUE)

2. Armonizarea legislațiilor fiscale – Impozitarea indirectă a majorării de capital – Transformare a unei societăți de capital într‑un alt tip de societate de capital, care nu determină nicio majorare a capitalului – Taxe notariale aferente întocmirii actului notarial prin care se constată această transformare – Reglementare națională care prevede că Trezoreria publică primește o cotă‑parte din taxele percepute de un notar public – Inadmisibilitate

[Directiva 69/335 a Consiliului, art. 4 alin. (1) lit. (c) și alin. 3 lit. (a), art. 10 lit. (c) și art. 12 alin. (1) lit. (e)]

Summary

1. A se vedea textul deciziei.

(a se vedea punctele 22-24)

2. Articolul 10 litera (c) din Directiva 69/335 privind taxele indirecte aplicate majorării capitalului trebuie interpretat în sensul că se opune unei reglementări naționale care prevede că Trezoreria publică primește o cotă parte din taxele percepute de un notar public cu ocazia autentificării unui act juridic având ca obiect transformarea unei societăți de capital într‑un alt tip de societate de capital, care nu determină o majorare a capitalului societății cesionare sau al societății transformate.

În schimb, acest articol nu interzice perceperea de către un notar public, cu ocazia unor astfel de autentificări, a taxelor care îi revin în mod definitiv, în măsura în care respectivele taxe au un caracter remuneratoriu în sensul articolului 12 alineatul (1) litera (e) din Directiva 69/335.

Astfel, pe de o parte, taxele notariale percepute de notarii publici pentru o operațiune care intră în domeniul de aplicare al Directivei 69/335 constituie o formă de impozitare în sensul acesteia, având în vedere că respectivele onorarii sunt, cel puțin în parte, vărsate la autoritatea publică în cadrul căreia lucrează notarii publici și sunt utilizate pentru finanțarea misiunilor care îi revin acestei autorități.

Pe de altă parte, întrucât o transformare a unor societăți de capital într‑un alt tip de societăți de capital trebuie, potrivit acestei reglementări, să facă în mod obligatoriu obiectul unui act notarial, această obligație trebuie considerată o formalitate care condiționează exercitarea și continuarea activității societății de capital astfel transformate. Prin urmare, o astfel de autentificare notarială constituie o formalitate prealabilă căreia îi este supusă o societate de capital, ca rezultat al formei sale juridice, în sensul articolului 10 litera (c).

Or, reiese cu claritate din articolul 4 alineatul (3) litera (a) din Directiva 69/335 că statele membre nu pot să perceapă un impozit pe capital cu ocazia „transformării unei societăți de capital într‑un alt tip de societate de capital”. Această dispoziție vizează în mod necesar transformările societăților fără majorarea capitalului. Astfel, o transformare însoțită de o majorare a capitalului ar intra sub incidența articolului 4 alineatul (1) litera (c) din directiva menționată. Scopul urmărit prin articolul 4 alineatul (3) litera (a) din Directiva 69/335 ar fi însă compromis în cazul în care, cu ocazia transformării unei societăți de capital într‑un alt tip de societate de capital, ar putea fi percepute alte impozite cu același efect precum impozitul pe capital.

(a se vedea punctele 27, 30, 33 și 35-37 și dispozitivul)